**OBRAZLOŽENJE FINANCIJSKOG PLANA HŽ PUTNIČKOG PRIJEVOZA ZA 2024. GODINU I PROJEKCIJA PLANA ZA 2025. I 2026. GODINU**

**UVOD**

HŽ Putnički prijevoz d.o.o. je trgovačko društvo u 100 %-tnom vlasništvu Republike Hrvatske koje obavlja usluge željezničkoga putničkog prijevoza kao jedini pružatelj tih usluga u Republici Hrvatskoj.

Posebni propisi koji se odnose na poslovanje HŽ Putničkog prijevoza su Uredba (EZ) br. 1370/2007 Europskog parlamenta i Vijeća od 23. listopada 2007. o uslugama javnog željezničkog i cestovnog prijevoza putnika,  Uredba (EU) 2016/2338 Europskog Parlamenta i Vijeća od 14. prosinca 2016. o izmjeni Uredbe (EZ) br. 1370/2007 u pogledu otvaranja tržišta za usluge domaćeg željezničkog prijevoza putnika, Uredba (EZ) br. 2021/782 Europskog parlamenta i Vijeća od 29. travnja 2021. o pravima i obvezama putnika u željezničkom prometu, Zakon o željeznici, Zakon o sigurnosti i interoperabilnosti željezničkog sustava, Zakon o ugovorima o prijevozu u željezničkom prometu i podzakonski propisi doneseni na temelju navedenih propisa.

Djelatnost HŽPP-a je pružanje usluge javnoga prijevoza putnika u unutarnjem i međunarodnom željezničkom prijevozu. Pod time se podrazumijeva:

-      povezivanje gradskih središta i lokalnih sredina u Republici Hrvatskoj s gradovima u Europi te masovan prijevoz putnika unutar većih gradova i prigradskih područja

-      povezivanje županijskih/regionalnih središta međusobno i s lokalnim sredinama (manji gradovi i općine) na cijelom području HŽ-ove mreže, formirajući na taj način usluge prilagođene putnicima koji svakodnevno koriste prijevoz vlakom

-     masovni prijevoz putnika u prigradskim i gradskim područjima većih gradova u Republici Hrvatskoj i lokalnim sredinama gdje postoji mogućnost i potreba za takvim prijevozom, uz prijevozne cijene prihvatljive svim socijalnim strukturama potencijalnih korisnika  prijevoza te maksimalnu povezanost s lokalnim gradskim prijevoznicima iz drugih prometnih grana

-      sezonsko povezivanje županijskih/regionalnih središta u unutrašnjosti s obalnim turističkim gradovima.

Misija HŽ Putničkog prijevoza d.o.o. je prijevoz putnika pružanjem kvalitetne i pouzdane te ekonomski i ekološki prihvatljive usluge u gradsko-prigradskom, lokalno-regionalnom te međunarodnom i unutarnjem daljinskom željezničkom prijevozu.

Vizija HŽ Putničkog prijevoza d.o.o. je postati vodeće prijevozničko poduzeće u Republici Hrvatskoj usmjereno na masovan i kvalitetan prijevoz putnika u skladu s tržišnim načelima na zadovoljstvo korisnika prijevozne usluge i radnika.

Ministarstvo mora, prometa i infrastrukture Republike Hrvatske povjerilo je HŽ Putničkom prijevozu d.o.o. pružanje usluga javnoga željezničkog putničkog prijevoza kojima se jamči usluga prijevoza putnika za razdoblje od 1. siječnja 2019. do 31. prosinca 2028. godine (Ugovor br. 1/2019/DP-HŽPP o javnim uslugama za usluge od općeg gospodarskog interesa u javnom željezničkom prijevozu u Republici Hrvatskoj, dalje u tekstu: PSO ugovor), osiguravajući transparentnost uz poštivanje društvenih, okolišnih i regionalnih razvojnih čimbenika.

Prijedlog financijskog plana HŽ Putničkog prijevoza za 2024. godinu te projekcije plana za 2025. i 2026. godinu izrađene su sukladno planiranom opsegu prijevozne usluge.

Također na temelju zaključaka Vlade Republike Hrvatske do 31.12.2024. nastavlja se provedba pilot-projekta besplatnoga javnog željezničkog prijevoza djece i učenika osnovnih i srednjih škola na području Republike Hrvatske i pilot-projekta povoljnijeg prijevoza redovnih studenata kojim se po jedinstvenoj cijeni mjesečne karte od 9,95 eura omogućava neograničeno korištenje željezničkog prijevoza.

U 2024. planira se daljnje provođenje mjere besplatnog prijevoza za stanovnike pogođene potresom na području Sisačko-moslavačke županije te besplatan prijevoz ukrajinskih državljana na svim relacijama unutar Republike Hrvatske.

Nadalje, od 1.1.2024. do 31.12.2024. planira se provođenje pilot-projekta besplatnoga željezničkog prijevoza umirovljenika i osoba starijih od 65 godina. Cilj projekta je omogućiti besplatan željeznički prijevoz umirovljenika i osoba starijih od 65 godina kako bi se poboljšala kvaliteta života umirovljenika, potaknula održiva mobilnost i smanjili troškovi života za stariju populaciju.

Uz to na temelju zaključka sa sastanka Središnjeg ureda za demografiju, Ministarstva mora, prometa i infrastrukture i HŽ Putničkog prijevoza, radi osiguranja bolje prometne povezanosti i sprječavanja iseljavanja stanovništva iz ruralnih krajeva u novom voznom redu 2023./2024. bit će uvedeni dodatni brzi vlakovi na relacijama Zagreb – Požega, Zagreb – Sisak, Zagreb – Zabok, Zagreb – Duga Resa i Zagreb – Križevci.

Nadalje, remonti pruga nastavljaju se na većem dijelu željezničke mreže  te se planiraju radovi na sljedećim dionicama:

•     DG Savski Marof – Zagreb GK

•     Dugo Selo – Križevci – Koprivnica

•     Slavonski Brod – Vinkovci

•     Zagreb GK – Rijeka na relacijama Jastrebarsko – Karlovac, Karlovac – Bubnjarci, Hrvatski Leskovac –Jastrebarsko, Generalski Stol – Gornje Dubrave i Ogulin – Moravice

•     Donji Kraljevec – Kotoriba

•     Velika Gorica – Sisak – Novska na relacijama Sisak – Sisak Caprag i Sunja –Novska

•     Oštarije – Knin – Split na relaciji Gračac – Malovan

•     Ogulin – Rijeka

•     Krapina – Zabok

     Zbog radova na infrastrukturi smanjuju se brzine prometovanja putničkih vlakova te se uvodi zamjenski autobusni prijevoz koji znatno narušava kvalitetu usluge i potražnju za uslugama prijevoza.

Nadalje, vezano uz ocjenu stanja HŽPP-a i uvjeta na prometnom tržištu, Svjetska banka u svojim redovnim izvješćima navodi da su niske brzine i nedovoljna učestalost usluge ključne prepreke za rast potražnje. Napominjemo da prosječna brzina putničkih vlakova iznosi 43,7 km/h, a zbog duljeg vremena putovanja troškovi eksploatacije povećavaju se i do 30 % zbog povećanih potreba za vozilima i radom.

Također značajan je porast troškova uslijed inflatornih pritisaka koji su generirani rastom cijena energenata te posljedično i drugih troškova poslovanja.

**PRIHODI**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| PRIHODI POSLOVANJA | 100.290.902 | 191.125.489 | 159.603.837 | 128.696.900 | 151.220.900 | 83,5 |
| PRIHODI OD PRODAJE NEFINANCIJSKE IMOVINE | 333.677 | 22.539 | 50.000 | 50.000 | 50.000 | 221,8 |
| **UKUPNI PRIHODI** | **100.624.579** | **191.148.028** | **159.653.837** | **128.746.900** | **151.270.900** | **83,5** |

Ukupni prihodiu prijedlogu Financijskog plana u 2024. iznose 159.653.837 eura, u 2025. 128.746.900 eura te u 2026. 151.270.900 eura.

U ukupnim prihodima poslovanja najveći udio odnosi se na pomoći iz inozemstva i od subjekata unutar općeg proračuna. Pomoći proračunu iz drugih proračuna i izvanproračunskim korisnicima iznose 116.963.410 eura u 2024., 81.500.000 eura u 2025. i 115.300.000 eura u 2026., u  čemu planirani iznos prihoda iz zajma Europske investicijske banke u 2024.  iznosi  35.798.454 eura, u 2025.  7.100.000 eura te u 2026. 40.253.964 eura.

Iz zajma Europske investicijske banke planira se financiranje nabave 6 novih elektro dizel-motornih vlakova (za relaciju Zagreb – Split), 4 baterijska vlaka za splitsko i istarsko područje te 4 elektrobaterijska vlaka za relacije Zagreb – Krapina i Zagreb – Bjelovar. Nadalje, planira se izgradnja Tehničko-logističkog centra Zagreb uključivo obnovu radionice za održavanje željezničkih vozila u Splitu, izgradnja punionica za baterijske vlakove na lokacijama Lupoglav i Požega (Velika), nadogradnja stabilnih energetskih priključaka alternativnim izvorom energije te dovršetak projekta nabave dva baterijska vlaka i šest stabilnih energetskih priključaka za punjenje pogonskih baterija u kolodvorima Split, Osijek, Varaždin, Bjelovar, Virovitica i Pula.

Sredstva za financiranje EU projekata i programa sastoje se od tekućih i kapitalnih pomoći na temelju prijenosa sredstava iz EU fondova, tekućih i kapitalnih pomoći iz proračuna (nacionalna komponenta) te direktnih kapitalnih pomoći institucija i tijela EU-a. Planirani iznos pomoći na temelju prijenosa EU sredstava iznosi 14.525.989 eura u 2024., 15.178.000 eura u 2025. te 3.202.000 eura u 2026. godini.

Ostali planirani prihodi sastoje se od:

-      prihoda od financijske imovine u iznosu od 90.250 eura, 94.000 eura u 2025. i 84.000 eura u 2026. godini

-      prihoda od nefinancijske imovine u iznosu od 5.038.460 eura, 6.232.524 eura u 2025. i 5.915.820 eura u 2026. godini

-      prihoda od prodaje proizvoda i robe te pruženih usluga u iznosu od 22.896.000 eura, 25.567.000 eura u 2025. i 26.676.000 eura u 2026. godini.

Prihodi od prodaje nefinancijske imovine (prihodi od prodaje neaktivnih prijevoznih sredstava) planirani su u iznosu od 50.000 eura u 2024., 2025. i 2026. godini.

**RASHODI**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| RASHODI POSLOVANJA | 90.115.721 | 103.591.298 | 98.559.920 | 98.475.095 | 93.047.395 | 95,1 |
| RASHODI ZA NABAVU NEFINANCIJSKE IMOVINE | 28.067.585 | 90.503.871 | 62.041.344 | 48.834.475 | 56.289.101 | 68,6 |
| **UKUPNI RASHODI** | **118.183.306** | **194.095.169** | **160.601.264** | **147.309.570** | **149.336.496** | **82,7** |

U prijedlogu Financijskog plana ukupni rashodi za 2024. iznose 160.601.264 eura, 147.309.570 eura u 2025. godini i 149.336.496 eura u 2026. godini.

Rashodi za zaposlene u 2024. iznose 41.014.718 eura, a odnose se na bruto plaće u iznosu od 30.512.521 euro, doprinose za mirovinsko i zdravstveno osiguranje u iznosu od 5.971.315 eura i ostale rashode za zaposlene u iznosu od 4.530.882 eura. Rashodi za zaposlene u 2025. iznose 42.326.063 eura, dok 2026. godine iznose 42.826.063 eura.

Materijalni rashodi iznose 53.050.702 eura, a odnose se na naknade troškova zaposlenima u iznosu od 3.317.251 euro, rashode za materijal i energiju u iznosu od 13.499.552 eura, rashode za usluge u iznosu od 33.770.781 euro, naknade troškova osobama izvan radnog odnosa u iznosu od 95.825 eura i ostale rashode poslovanja u iznosu od 2.367.293 eura. Materijalni rashodi u 2025. iznose 51.725.032 eura te u 2026. 45.165.832 eura.

Financijski rashodi u 2024. iznose 3.294.000 eura, a odnose se na kamate za primljene kredite i zajmove u iznosu od 2.500.000 eura i ostale financijske rashode u iznosu od 794.000 eura. Financijski rashodi u 2025. iznose 3.394.000 eura te u 2026. 3.694.000 eura.

Ostali rashodi u 2024. iznose 1.200.500 eura, od čega se najveći dio odnosi na naknade šteta pravnim i fizičkim osobama (1.170.500 eura). Ostali rashodi u 2025. iznose 1.030.000 eura te u 2026. 1.361.500 eura.

Rashodi za nabavu nefinancijske imovine u 2024. iznose 62.041.344 eura, a čine ih:

-      rashodi za nabavu proizvedene dugotrajne imovine u iznosu od 52.616.853 eura koji se odnose na nabavu novih vlakova u iznosu od 51.917.853 eura, prijevozna sredstva u cestovnom prometu u iznosu od 35.000 eura i ulaganja u računalne programe u iznosu od 664.000 eura.

-      rashodi za dodatna ulaganja na nefinancijskoj imovini u iznosu od 9.424.491 euro koji se odnose na dodatna ulaganja na građevinskim objektima (5.442.491 euro), ulaganja u postojeći vozni park (3.367.000 eura) te ulaganja u nefinancijsku imovinu u iznosu od 615.000 eura.

Rashodi za nabavu nefinancijske imovine u 2025. iznose 48.834.475 eura te u 2026. 56.289.101 euro.

**UKUPNI VIŠAK/MANJAK**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| UKUPNI PRIHODI | 100.624.579 | 191.148.028 | 159.653.837 | 128.746.900 | 151.270.900 | 83,5 |
| UKUPNI RASHODI | 118.183.306 | 194.095.169 | 160.601.264 | 147.309.570 | 149.336.496 | 82,7 |
| **RAZLIKA - VIŠAK/MANJAK** | **-17.558.727** | **-2.947.141** | **-947.427** | **-18.562.670** | **1.934.404** | **32,1** |

Prijedlogom financijskog plana HŽ Putničkog prijevoza za 2024. godinu i projekcijama za 2025. i 2026. godinu projicirani su ukupni prihodi i rashodi koji rezultiraju manjkom od 947.427 eura u 2024. godini, manjkom od 18.562.670 eura u 2025. i viškom od 1.934.404 eura u 2026. godini.

**RAČUN FINANCIRANJA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| PRIMICI OD FINANCIJSKE IMOVINE I ZADUŽIVANJA | 18.238.513 | 9.696.178 | 8.200.000 | 25.646.120 | 5.068.137 | 84,6 |
| IZDACI ZA FINANCIJSKU IMOVINU I OTPLATE ZAJMOVA | 6.974.147 | 7.047.581 | 7.047.581 | 7.047.581 | 7.047.581 | 100 |
| **RAZLIKA PRIMITAKA I IZDATAKA** | **11.264.366** | **2.648.597** | **1.152.419** | **18.598.539** | **-1.979.444** | **43,5** |
| PRIJENOS SREDSTAVA IZ PRETHODNE GODINE | 9.647.682 | 307.174 | 8.630 | 213.622 | 249.491 | 2,8 |
| PRIJENOS SREDSTAVA U SLJEDEĆU GODINU | -3.353.321 | -8.630 | -213.622 | -249.491 | -204.451 | 2475,3 |
| **NETO FINANCIRANJE** | **17.558.727** | **2.947.141** | **947.427** | **18.562.670** | **-1.934.404** | **32,1** |

Planirani primici od financijske imovine i zaduživanja za 2024. godinu iznose 8.200.000 eura, u 2025. 25.646.120 eura te u 2026. 5.068.137 eura i odnose se na povlačenje sredstava iz zajmova međunarodnih organizacija.

Naime, Vlada Republike Hrvatske usvojila je dokument *Modernizacija i restrukturiranja željezničkog sektora*, KLASA: 022-03/21-04/226, URBROJ: 50301-05/20-21-1 od 1. srpnja 2021. godine. U poglavlju III, točka 34. stavak b) dokumenta navodi se unapređenje i standardizacija voznog parka i opreme s ciljem pružanja ekološki prihvatljive i održive javne usluge željezničkog prijevoza, što je predviđeno kroz sljedeće tri mjere:

•      investicije u postojeće prijevozne kapacitete

•      nabava novih vlakova uključivo i vlakove za neelektrificirane pruge (alternativni i hibridni oblici)

•      ulaganja u objekte za održavanje prijevoznih kapaciteta.

Također, modernizacija voznog parka sastavni je dio Strategije razvoja željezničkog sustava Republike Hrvatske do 2032. i studije Plan modernizacije i optimizacije poslovanja HŽ Putničkog prijevoza d.o.o., studija izvodljivosti i CBA za prioritetne projekte te Provedbenog plana mjera i aktivnosti reforme željezničkog sektora koji sadrži strateške projekte i smjernice radi unaprjeđenja konkurentnosti, učinkovitosti i usluga u željezničkom prijevozu u Republici Hrvatskoj.

Nadalje, nužnost modernizacije voznog parka definirana je i u studiji *Assessment of Public Passenger Transport Services By Rail In Croatia*, koja je bila podloga za višegodišnji PSO ugovor,te studiji Izgradnja kapaciteta i tehnička pomoć Upravi HŽPP-a u aktivnostima restrukturiranja.

Kako bi HŽ Putnički prijevoz omogućio nesmetano odvijanje voznog reda na temelju PSO ugovora, koji je potpisan s Ministarstvom mora, prometa i infrastrukture, neophodno je osigurati potreban broj vozila za odvijanje prometa te obnoviti radionice za održavanje željezničkih vozila.

Izuzev novih vlakova, željeznička vozila stara su preko 40 godina, a radionice, koje su u funkciji više od 50 godina, nisu adekvatne za udovoljavanje potreba za održavanjem zbog čega je neophodna njihova obnova.

S obzirom da će do kraja 2027. HŽPP raspolagati s 81 novim vlakom, potrebno je osigurati dovoljan broj vozila i za klasične kompozicije vlakova (lokomotiva + vagon) te su neophodna daljnja ulaganja u obnovu električnih lokomotiva i obnovu radionica za održavanje u Koprivnici, Osijeku, Puli, Splitu, Varaždinu, Vinkovcima i Solinu.

Nastavno na navedeno, u 2024. planira se novo kreditno zaduženje za obnovu 8 električnih lokomotiva serije 1142 i obnovu objekata za održavanje željezničkih vozila u Koprivnici, Osijeku, Puli, Splitu, Varaždinu, Vinkovcima i Solinu, dok se u 2025. godini očekuje isporuka 7 dizel-električnih motornih vlakova koji se financiraju iz postojećeg zajma EUROFIMA-e.

Planirani izdaci za otplatu glavnice primljenih kredita i zajmova u 2024. godini iznose 7.047.581 euro i odnose se na otplatu glavnice primljenih kredita od kreditnih institucija u javnom sektoru u iznosu od 3.862.234 eura i otplate glavnice primljenih zajmova međunarodnih organizacija u iznosu od 3.185.347 eura.

Planirani izdaci za otplatu glavnice primljenih kredita i zajmova u 2025. te u 2026. iznose 7.047.581 eura.

Prijenos sredstava iz 2023. u 2024. godinu planiran je u iznosu od 8.630 eura.

**UKUPNE I DOSPJELE OBVEZE**

|  |  |  |
| --- | --- | --- |
|  | **Stanje obveza na dan 31.12.2022.** | **Stanje obveza na dan 30.06.2023.** |
| UKUPNE OBVEZE | 156.072.558 | 154.130.603 |
| DOSPJELE OBVEZE | 2.947.339 | 1.300.417 |

**POSEBNI DIO**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| 009 HŽ PUTNIČKI PRIJEVOZ | 125.157.453 | 201.142.750 | 167.648.845 | 154.357.151 | 156.384.077 | 83,3 |

**9000 ADMINISTRATIVNO UPRAVLJANJE I OPREMANJE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| 9000 | 88.948.499 | 101.281.298 | 96.059.920 | 95.875.095 | 90.147.395 | 94,8 |

**Cilj:** Ojačati učinkovitost poslovanja HŽ Putničkog prijevoza kroz povećanje produktivnosti, optimizaciju rashoda poslovanja, te ulaganjima u opremanje, informatizaciju i poslovne zgrade.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj učinka** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Smanjenje vremena obrade dokumenta | Kroz obuku djelatnika za korištenje novog sustava očekuje se postići smanjenje vremena potrebnog za obradu dokumenata | broj sati | 3,0 | HŽPP | 2,0 | 1,5 | 1,0 |

**A900000 ADMINISTRACIJA I UPRAVLJANJE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| A900000 | 88.948.499 | 101.281.298 | 96.059.920 | 95.875.095 | 90.147.395 | 94,8 |

U sklopu ove aktivnosti planirani su rashodi neophodni za obavljanje redovne djelatnosti HŽ Putničkog prijevoza, a obuhvaćaju rashode za zaposlene, materijalne rashode, financijske rashode i ostale rashode. U 2024. godini rashodi za administraciju i upravljanje iznose 96.059.920 eura, od čega se 42,69% odnosi na rashode za zaposlene, 55,23% na materijalne rashode, 0,83% na financijske rashode te 1,25% na ostale rashode.

U 2025. godini udio rashoda za zaposlene iznosi 43,56%, materijalnih rashoda 54,52%, financijskih rashoda 0,84% te ostalih rashoda 1,09%. U 2026. godini udio rashoda za zaposlene iznosi 46,62%, materijalnih rashoda 50,95%, financijskih rashoda 0,90% te ostalih rashoda 1,54%. Unutar skupine materijalni rashodi najznačajniji udio odnosi se na tekuće i investicijsko održavanje građevinskih objekata, opreme i prijevoznih sredstava, nabavku licenci, rashode za računalne usluge te ostale usluge koje uključuju usluge čišćenja i čuvanja imovine. Aktivnost se financira iz vlastitih sredstava.

**9001 SERVISIRANJE UNUTARNJEG DUGA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| 9001 | 8.141.369 | 9.357.581 | 9.547.581 | 9.647.581 | 9.947.581 | 102,0 |

**Cilj:** Pravovremena otplata dospijeća obveza po zaduživanju

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj učinka** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Održivost duga | Uredno servisiranje obveza po zaduživanju | % | 100,0 | HŽPP | 100,0 | 100,0 | 100,0 |

**A900001 ZAJMOVI OD TUZEMNIH BANAKA I OSTALIH FINANCIJSKIH INSTITUCIJA U JAVNOM SEKTORU I IZVAN JAVNOG SEKTORA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| A900001 | 8.141.369 | 9.357.581 | 9.547.581 | 9.647.581 | 9.947.581 | 102,0 |

Rashodi i izdaci po ovoj osnovi odnose se na kamate te otplatu glavnice primljenih kredita i zajmova vezanih uz nabavu novih motornih vlakova, investicije u postojeći vozni park i radionice za održavanje željezničkih vozila.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Izvršenje obveza prema ugovornim rokovima | Pravovremeno izvršenje ugovornih obveza | % | 100,0 | HŽPP | 100,0 | 100,0 | 100,0 |

**9002 PROGRAM ULAGANJA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| 9002 | 28.067.585 | 90.503.871 | 62.041.344 | 48.834.475 | 56.289.101 | 68,6 |

**Cilj:** Povećati kvalitetu prijevozne usluge

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj učinka** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Smanjenje broja reklamacija | Kvalitetnija prijevozna usluga rezultirat će smanjenjem broja reklamacija korisnika prijevoza | Broj reklamacija | 7500,0 | HŽPP | 7000,0 | 6000,0 | 5500,0 |

**K900000 NABAVA NOVIH PRIJEVOZNIH SREDSTAVA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| K900000 | 25.289.356 | 87.728.871 | 51.952.853 | 33.244.355 | 31.163.964 | 59,2 |

U 2024. planiran je odljev sredstava u iznosu od 51.952.853 eura. Od toga se 17.089.399 eura odnosi na isporuku 4 elektromotorna vlaka a 30.979.493 eura na avans za nabavu 6 elektrodizel-motornih vlakova, 4 baterijska motorna vlaka i 4 elektro baterijska motorna vlaka. Nadalje, 3.848.961 euro (22,5% ukupne vrijednosti projekta) odnosi se na razliku sredstava za dovršetak projekta nabave 2 vlaka i punionica koji su financirani iz Nacionalnog plana oporavka i otpornosti. Planirani odljev sredstava u 2025. za 7 dizel-motorna vlaka, 1 baterijski vlak i 1elektro baterijski vlak iznosi 33.244.355 eura, dok je u 2026. planirano 31.163.964 eura za 4 elektro dizel-motorna vlaka i 2 baterijska vlaka.

Nabava novih motornih vlakova prioritet je HŽ Putničkog prijevoza s obzirom da je postojeći vozni park prosječno star više od 40 godina i neadekvatan za pružanje kvalitetne usluge, izuzev 55 novih motornih vlakova (15 elektromotornih vlakova starosti do godinu dana, 12 elektromotornih vlakova starosti dvije godine, 20 elektromotornih vlakova starosti do 7 godina, 5 dizel-električnih vlakova starosti od 4 do 7 godina te 3 prototipa starosti do 12 godina). Do kraja 2023. očekuje se daljnja isporuka 2 elektromotorna vlaka. Nabavom novih motornih vlakova ostvaruje se važan iskorak u povećanju sigurnosti i postizanju konkurentnosti na prijevoznom tržištu, što uz ostale investicije znatno pridonosi ostvarenju utvrđenih strateških ciljeva.

Daljnjom realizacijom nabave novih motornih vlakova HŽPP će u svoj vozni park uvrstiti:

-      2024. - 4 elektromotorna vlaka koji se financiraju iz OPKK 2021.-2027., 1 baterijski i 1 elektro baterijski vlak koji se financiraju iz NPOO

-      2025. - 7 dizel-motorna vlaka koji se financiraju iz zajma EUROFIMA-e

-      2026. - 4 elektro dizel-motorna vlaka i 1 baterijski motorni vlak koji se financiraju iz zajma EIB.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Broj putnika | Pružanje kvalitetne usluge dovest će do povećanja broja putnika u odnosu na ostale oblike prijevoza na području RH | Broj putnika u tisućama | 20500,0 | HŽPP | 21500,0 | 22000,0 | 22500,0 |
| Broj novih vlakova | Zamjena voznog parka prosječne starosti preko 40 godina novim motornim vlakovima | Broj vlakova | 57,0 | HŽPP | 63,0 | 70,0 | 75,0 |

**K900001 INVESTICIJE U PRIJEVOZNE KAPACITETE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| K900001 | 2.418.005 | 948.000 | 3.367.000 | 1.000.000 | 10.000.000 | 355,2 |

U 2024. planirana ulaganja u postojeći vozni park iznose 3.367.000 eura. Projekcija za 2025. iznosi 1.000.000 eura, a za 2026. 10.000.000 eura. Sredstva se usklađuju s dinamičkim potrebama za održavanjem, što se određuje na temelju kriterija proteka vremena i prijeđenih kilometara, što je definirano Pravilnikom o željezničkim vozilima (NN 121/15).

U 2024. planira se i redoviti popravak 20 klimatiziranih putničkih vagona, jednog dizel-motornog vlaka serije 7 121, jednog dizel-motornog vlaka serije 7 122, tri elektro lokomotive serije 1142 te završetak redovitih popravaka putničkih vagona i vučnih vozila koji su u tijeku. U 2025. planira se redoviti popravak 20 klimatiziranih putničkih vagona, dva dizel-motorna vlaka serije 7 121, jedan dizel-motorni vlak serije 7 122, dva elektro-motorna vlaka serije 6112 i tri elektro lokomotive serije 1142. U 2026. planira se redoviti popravak 20 klimatiziranih putničkih vagona, dva  dizel-motorna vlaka serije 7 121, jedan dizel-motorni vlak serije 7 022 i dvije elektro lokomotive serije 1142. 

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Broj kvarova voznog parka | Smanjenje broja kvarova voznog parka dovest će do podizanja razine pouzdanosti voznog parka | Broj kvarova | 515,0 | HŽPP | 450,0 | 430,0 | 400,0 |

**K900002 INVESTICIJE ZA INFORMATIZACIJU SUSTAVA I GRAĐEVINSKE OBJEKTE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| K900002 | 360.225 | 1.827.000 | 6.721.491 | 14.590.120 | 15.125.137 | 367,9 |

U 2024. planirana ulaganja u informatizaciju sustava iznose 664.000 eura, ulaganja na građevinskim objektima  5.442.491 euro, a 615.000 eura iznose ulaganja za ostalu nefinancijsku imovinu. Projekcija za 2025. uključuje 3.194.000 eura za informatizaciju sustava, 6.796.120 eura za građevinske objekte i 4.600.000 eura za ostalu nefinancijsku imovinu, a za 2026. 3.202.000 eura za informatizaciju, 11.573.137 eura za građevinske objekte te 350.000 eura za ostalu nefinancijsku imovinu.

Najznačajniji projekti programa informatizacije sustava su nadogradnja informatičkog i prodajnog sustava te modernizacija vlakova s informatičkim sustavom koji se financiraju iz Nacionalnog plana oporavka i otpornosti (NPOO) u iznosu od 3.194.000 eura u 2025. te u iznosu od 3.202.000 eura u 2026. godini. Projektom će se osigurati novi sustav prodaje, ugradnja GPS opreme i sustava za praćenje položaja vlakova u realnom vremenu, ugradnja modernog WIFI sustava u vlakove te uvođenje  sustava za nadzor kibernetičkih prijetnji u realnom vremenu. Nadalje, u tijeku je nastavak procesa digitalizacije i automatizacije procesa, kao i daljnja ulaganja u informacijsku i kibernetičku sigurnost kroz princip layered security i defense in depth, gdje uz dokumentirane procedure i procese usklađene s NIST i ISO standardima i propisanim kontrolama te NIS2 regulativom sustav štitimo i nizom tehničkih alata.

Ulaganja na građevinskim objektima uključuju izgradnju Tehničko-logističkog centra Zagreb, što se planira financirati iz zajma Europske investicijske banke,  te  ulaganja u postojeće radionice za održavanje željezničkih vozila u Koprivnici, Osijeku, Puli, Varaždinu, Vinkovcima i Splitu, što se planira financirati iz vlastitih sredstava.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Broj vozila sa ugrađenim GPS sustavom | Modernizacija vlakova uvođenjem GPS sustava | Broj vozila | 77,0 | HŽPP | 86,0 | 110,0 | 183,0 |