**OBRAZLOŽENJE FINANCIJSKOG PLANA HŽ INFRASTRUKTURE ZA 2024. GODINU I PROJEKCIJA PLANA ZA 2025. I 2026. GODINU**

**UVOD**

HŽ Infrastruktura je strateško društvo u vlasništvu Republike Hrvatske koje upravlja željezničkom infrastrukturom u Republici Hrvatskoj. Kao upravitelj željezničke infrastrukture, HŽ Infrastruktura je dužna osigurati siguran, pouzdan, nediskriminirajući, gospodarski učinkovit i razvojno održiv željeznički promet u skladu sa zakonskim propisima i ugovornim obvezama. Stoga, upravljanje željezničkom infrastrukturom kao djelatnost od javnog interesa obuhvaća:

•      Organizaciju i regulaciju željezničkog prometa

•      Osiguranje pristupa i korištenje željezničke infrastrukture svim željezničkim prijevoznicima koji ispunjavaju propisane uvjete

•      Održavanje željezničke infrastrukture

•      Izgradnju, dogradnju i obnovu kao i osuvremenjivanje željezničke infrastrukture sukladno Nacionalnom programu željezničke infrastrukture

HŽ Infrastruktura upravlja sa 2.617 kilometara pruge koje su kategorizirane na:

•      Međunarodne pruge:

•      glavne pruge – 782 km (30% ukupne mreže na kojoj se odvija 75% ukupnog prometa)

•      ostale pruge – 678 km (26% ukupne mreže na kojoj se odvija 15% ukupnog prometa)

•      Regionalne pruge – 626 km (24% ukupne mreže na kojoj se odvija 7% ukupnog prometa)

•      Lokalne pruge – 531 km (20% ukupne mreže na kojoj se odvija 3% ukupnog prometa)

Osim pruga, željezničku infrastrukturu čine i ostali objekti u pružnom pojasu – službena mjesta, željezničko-cestovni prijelazi te mostovi, tuneli i propusti.

Poslovanje HŽ Infrastrukture odvija se sukladno strateškim dokumentima za razvoj željeznice, a određeno je Zakonom o željeznici, Zakonom o trgovačkim društvima i Izjavi o osnivanju društva, te drugim zakonskim i pod zakonskim aktima vezanim uz djelatnost HŽ Infrastrukture.

Prijedlog financijskog plana HŽ Infrastrukture za 2024. godinu i projekcije plana za 2025. i 2026. godinu izrađen je na temelju procjene realizacije prihoda od pružanja željezničkih usluga i ostalih prihoda, te sukladno odobrenim limitima kapitalnih i tekućih pomoći unutar općeg proračuna i temeljem prijenosa EU sredstava iz Državnog proračuna s razdjela Ministarstva mora, prometa i infrastrukture, kao i zaduživanja za investicijske projekte.

**PRIHODI**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| PRIHODI POSLOVANJA | 278.944.495 | 393.557.804 | 490.216.691 | 516.985.378 | 599.160.070 | 124,6 |
| PRIHODI OD PRODAJE NEFINANCIJSKE IMOVINE | 0 | 0 | 0 | 0 | 0 |  |
| **UKUPNI PRIHODI** | **278.944.495** | **393.557.804** | **490.216.691** | **516.985.378** | **599.160.070** | **124,6** |

Prijedlog financijskog plana ukupnih prihoda najvećim dijelom definiran je kroz odobrene limite iz razdjela Ministarstva mora, prometa i infrastrukture za predmetno razdoblje.

Planirani ukupni prihodi za 2024. godinu iznose 490.216.691 EUR od čega se 90,7%  odnosi na tekuće i kapitalne pomoći iz proračuna, pomoći iz prijenosa EU sredstava i institucija i tijela EU, a 9,3% na prihode od imovine i prodaje roba i usluga, a u odnosu na plan za 2023. godinu veći su za 24,6%.

Projekcija ukupnih prihoda za 2025. godinu iznose 516.985.378 EUR i veći su za 5,5% odnosno za 26.768.687 EUR u odnosu na plan za 2024. godinu. Predmetno povećanje u cijelosti je rezultat projiciranog povećanja prihoda s osnove Pomoći proračunu iz drugih proračuna i izvanproračunskim korisnicima, kao i povećanja prihoda tekućih i kapitalnih pomoći temeljem prijenosa EU sredstava kojima se financiraju investicijski projekti iz OPKK i NPOO programa.

Projekcija ukupnih prihoda za 2026. iznosi 599.160.070 EUR i veći su za 15,9% u odnosu na projekciju za prethodnu godinu. Predmetno povećanje rezultat je povećanja pomoći temeljem prijenosa EU sredstava i kapitalnih pomoći proračunu iz drugih proračuna i izvanproračunskim korisnicima čija je namjena financiranje projekata u željezničku infrastrukturu.

**PRIHODI POSLOVANJA**

Zakonom o željeznici ("Narodne novine", broj 32/19, 20/21, 114/22) utvrđeni su izvori sredstava za financiranje željezničke infrastrukture i za financiranje upravitelja željezničke infrastrukture. Sukladno tome, a istovremeno uvažavajući odobrene limite Državnog proračuna, planirani su prihodi poslovanja HŽ Infrastrukture.

U strukturi planiranih prihoda poslovanja za 2024. godinu prihodi kojima se financiraju izdaci za održavanje, obnovu, modernizaciju i izgradnju željezničke infrastrukture iznose 382.496.691 EUR odnosno 78,0% ukupnih prihoda poslovanja, a ostvaruju se iz:

•      Kapitalnih pomoći od međunarodnih organizacija te institucija i tijela EU u iznosu od 91.000.000 EUR

•      Tekućih i kapitalnih pomoći temeljem prijenosa EU sredstava u iznosu od 48.564.786 EUR

•      Tekućih i kapitalnih pomoći iz općeg proračuna u iznosu od  242.931.905 EUR od kojih su

•      Trošarine – naknade u cijeni goriva u iznosu od 73.000.000 EUR

•      Potpora u pripremi i provedbi projekata planiranih za sufinanciranje iz EU fondova u iznosu od 10.173.700 EUR

•      Prilagodba željezničkih graničnih prijelaza za provedbu schengenske pravne stečevine u iznosu od 4.000.000 EUR

•      Potpora u provedbi CEF željezničkog projekata sektora u iznosu od 17.000.000 EUR

•      Nacionalna komponenta za projekte sufinancirane EU sredstvima u iznosu od 4.793.481 EUR

•      Opremanje pruga uređajem za automatsku zaštitu vlaka u iznosu od 133.000 EUR

•      Financiranje i sufinanciranje građenja, modernizacije i obnove željezničke infrastrukture u iznosu od 96.100.000 EUR

•      Potpora u provedbi NPOO projekata željezničkog sektora u iznosu od 626.000 EUR

•      Potpora za otplatu zajma IBRD u iznosu od 11.100.000 EUR

•      Pomoć temeljem protestiranih jamstava u iznosu od 26.005.724 EUR

Prihodi kojima se financiraju izdaci za upravljanje, organizaciju i regulaciju željezničkog prometa čine 22,0% ukupnih prihoda i iznose 107.720.000 EUR, a ostvaruju se iz prihoda od imovine, prihoda od prodaje roba i usluga te tekućih pomoći iz općeg proračuna za upravljanje, organizaciju i regulaciju prometa i unapređenja strukturnih reformi željezničkog sektora.

Planirani prihodi od imovine za 2024. godinu iznose 4.120.000 EUR, a najvećim dijelom odnose se na prihode od zakupa i iznajmljivanja imovine u ukupnom iznosu od 3.800.000 EUR. Prihodi od financijske imovine planirani su u iznosu od 320.000 EUR, a čine ih prihodi od kamata na oročene depozite u iznosu od 20.000 EUR i prihode od zateznih kamata u iznosu od 300.000 EUR. Prihodi od kamata na oročene depozite primarno se odnose na oročena sredstva za posebne namjene tj. za investicijske projekte željezničke infrastrukture. Prihodi od imovine za 2025. godinu projicirani su za 2,7% više u odnosu na prijedloga plana za 2024. godinu. Prihodi od imovine za 2026 godinu iznose 4.430.000 EUR i u odnosu na projekciju za 2025. godinu veći su za 4,7%. Predmetna povećanja rezultat su planiranog povećanja prihoda od zakupa i iznajmljivanja imovine (za 2025. godinu za 2,6%; 2026. godina za 5,1%).

Prihodi od prodaje proizvoda i robe te pruženih usluga za 2024. godinu planirani su u iznosu od 41.600.000 EUR od čega se na prihode od prodaje proizvoda i robe odnosi 1.600.000 EUR, a na prihode od pruženih usluga 40.000.000 EUR. Prihodi od prodaje proizvoda i robe uglavnom se odnose na prodaju rabljene čelične robe (tračnice, kolosiječni pribor i sl.). Prihodi od pruženih usluga najvećim dijelom sadržavaju prihode od pružanja željezničkih usluga, primarno od prihoda ostvarenog od minimalnog pristupnog paketa koji plaćaju operateri u željezničkom prometu. Prihodi od prodaje proizvoda i robe te pruženih usluga za 2024. godinu veći su za 19,1% u odnosu na Plan za 2023. godinu.

Prihodi od prodaje proizvoda i robe te pruženih usluga za 2025. godinu i 2026. godinu projicirani su s povećanjem od 1,4% godišnje odnosno za 600.000 EUR godišnje.

**RASHODI**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| RASHODI POSLOVANJA | 162.975.665 | 205.584.485 | 196.970.260 | 191.789.900 | 191.573.120 | 95,8 |
| RASHODI ZA NABAVU NEFINANCIJSKE IMOVINE | 166.914.402 | 192.862.355 | 245.475.030 | 267.837.500 | 368.516.000 | 127,3 |
| **UKUPNI RASHODI** | **329.890.067** | **398.446.840** | **442.445.290** | **459.627.400** | **560.089.120** | **111,0** |

Sukladno planiranim prihodima iz sredstava Državnoga proračuna i planiranim vlastitim prihodima izrađen je prijedlog ukupnih rashoda za razdoblje 2024.-2026. godine.

**RASHODI POSLOVANJA**

Ukupni rashodi poslovanja za 2024. godinu planirani su u ukupnom iznosu od 196.970.260 EUR, što je za 4,2% manje u odnosu na Plan za 2023. godinu. Projekcija rashoda poslovanja za 2025. iznosi 191.789.900 EUR odnosno za 2026. godinu iznosi 191.573.120 EUR i u odnosu na planirane rashode poslovanja za 2024. godinu manji su za oko 2,7%.

U odnosu na Plan za 2023. godinu, u prijedlogu Plana za 2024. godinu povećanje bilježe samo rashodi za zaposlene za 11.788.400 EUR ili 10,2%, dok su sve ostale skupine rashoda smanjene i to: financijski rashodi za 18.411.390 EUR ili 71,8%, materijalni rashodi za 1.901.235 ili za 3,0% i ostali rashodi za 13,6% ili 90.000 EUR.

U strukturi rashoda poslovanja za 2024. godinu 64,6% odnosi se na rashode za zaposlene koji uključuju i troškove otpremnina za koje su osigurana sredstva iz kredita razvojnih banaka, 31,4% na materijalne rashode, te 3,7% na financijske rashode i 0,3% na ostale rashode.

Planirani rashodi za zaposlene za 2024. godinu iznose 127.268.000 EUR od čega se na troškove bruto plaća s doprinosima na plaće odnosi 114.608.000 EUR odnosno 90,0% rashoda za zaposlene, te 10,0% na ostale rashode za zaposlene koji se odnose na otpremnine i ostala materijalna prava radnika temeljem Kolektivnog ugovora koji je u primjeni od 01. kolovoza 2023. godine. Rashodi za zaposlene projicirani su na planiranom ukupnom broju radnika za 2023. godinu.

Materijalni rashodi za 2024. godinu planirani su u iznosu od 61.898.000 EUR od čega se 79,7% odnosi na rashode za materijal i energiju i rashode za usluge koji su najvećim dijelom vezani za troškove redovnog i izvanrednog održavanja željezničke infrastrukture. U odnosu na Plan za 2023. godinu smanjeni su za 3,0%, a predmetno smanjenje najvećim dijelom odnosi se na smanjenje troškova tekućeg i investicijskog održavanja što je rezultat, s jedne strane, planiranog pojačanog održavanja željezničke infrastrukture u sklopu investicijskih aktivnosti, te s druge strane, pripajanja poslovnog područja Održavanje pruga iz društva Pružne građevine čime se veći dio poslovnih aktivnosti realizira u okviru HŽ Infrastrukture.

Uzimajući u obzir postojeće zalihe materijala i sirovina, a uz pretpostavku da cijene materijala i energenata neće imati značajniji trend rasta, rashodi za materijal i energiju planirani su u iznosu 20.880.000 EUR što je povećanje od 2,9% u odnosu na Plan za 2023.

Projicirani rashodi poslovanja za 2024. i 2025. godinu na nivou su planiranih rashoda za 2024. godinu, uz smanjenje od 2,7%.

Napominje se da na poziciji ostalih rashoda poslovanja na stavci naknade šteta pravnim i fizičkim osobama nisu iskazani troškovi temeljem tužbenog zahtjeva HŽ Putničkog prijevoza zbog pretrpljene štete nastale u izvanrednom događaju iskliznuća nagibnog vlaka u mjestu Rudine iz 2009. godine budući da su u tijeku sudski postupci. Ukupna vrijednost tužbenih zahtjeva iznosi 4.311.259,92 EUR uvećano za zakonske zatezne kamate.

**RASHODI ZA NEFINANCIJSKU IMOVINU**

Planirani rashodi za nefinancijsku imovinu za 2024. godinu iznose 245.475.030 EUR, za 2025. godinu projicirani su u iznosu od 267.837.500 EUR te za 2026. godinu u iznosu od 368.516.000 EUR.  Projekcije rashoda za nefinancijsku imovinu potrebno je promatrati u kontekstu osiguranih izvora financiranja za razdoblje 2024.-2026. godine i neizvjesnosti u vezi početka izvođenja radova na novo ugovorenim investicijskim projektima kao i projektima u fazi javne nabave i ugovaranja. Isto tako, unatoč osiguranim izvorima financiranja, neizvjesnost se očekuje i uslijed značajnog poremećaja na tržištu strateškog materijala što može rezultirati promijenjenom dinamikom planiranog izvršenja radova.

**UKUPNI VIŠAK/MANJAK**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| UKUPNI PRIHODI | 278.944.495 | 393.557.804 | 490.216.691 | 516.985.378 | 599.160.070 | 124,6 |
| UKUPNI RASHODI | 329.890.067 | 398.446.840 | 442.445.290 | 459.627.400 | 560.089.120 | 111,0 |
| **RAZLIKA - VIŠAK/MANJAK** | **-50.945.572** | **-4.889.036** | **47.771.401** | **57.357.978** | **39.070.950** | **-977,1** |

**RAČUN FINANCIRANJA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| PRIMICI OD FINANCIJSKE IMOVINE I ZADUŽIVANJA | 114.652.095 | 90.442.667 | 41.117.000 | 2.000.000 | 0 | 45,5 |
| IZDACI ZA FINANCIJSKU IMOVINU I OTPLATE ZAJMOVA | 23.173.359 | 103.322.205 | 114.432.450 | 68.289.050 | 39.674.580 | 110,8 |
| **RAZLIKA PRIMITAKA I IZDATAKA** | **91.478.736** | **-12.879.538** | **-73.315.450** | **-66.289.050** | **-39.674.580** | **569,2** |
| PRIJENOS SREDSTAVA IZ PRETHODNE GODINE | 12.503.739 | 53.036.904 | 35.268.330 | 9.724.281 | 793.209 | 66,5 |
| PRIJENOS SREDSTAVA U SLJEDEĆU GODINU | -53.036.904 | -35.268.330 | -9.724.281 | -793.209 | -189.579 | 27,6 |
| **NETO FINANCIRANJE** | **50.945.572** | **4.889.036** | **-47.771.401** | **-57.357.978** | **-39.070.950** | **-977,1** |

U računu financiranja planirano je zaduživanje za 2024. godinu, a nastavlja se i u 2025. godini. Planirano zaduživanje obuhvaća povlačenje tranši postojećeg kredita odobrenog u ranijim godinama i novo zaduživanje u 2024. godini u iznosu od 32.517.000 EUR.

Ukupno planirano zaduživanje u 2024. godini iznosi 41.117.000 EUR, a odnosi se na povlačenje tranši iz postojećeg EBRD zajma u ukupnom iznosu od 8.600.000 EUR i novog zaduženja u iznosu od 32.517.000 EUR.

Novo zaduživanje u 2024. godini odnosi se na kratkoročno financiranje projekata iz CEF programa po revolving principu s ciljem financijskog premošćenja novčanog jaza između planiranih obveza prema izvođačima projekata sufinanciranih sredstvima iz CEF programa i dinamike priljeva EU sredstava 2024. godine (primarno na projektu *Rekonstrukcija postojećeg i izgradnja drugog kolosijeka na dionici Križevci - Koprivnica - GUP, pruga DG - Botovo - Dugo Selo).*

U 2025. godini planirano je povlačenje sredstava iz EBRD zajma u iznosu od 2.000.000 EUR za financiranje otpremnina zaposlenih. Za 2026. godinu nije planirano novo kreditno zaduženje.

Planirane otplate glavnice u 2024. godini iznose ukupno 114.432.450 EUR od kojih se 22.842.450 EUR odnosi na otplate glavnice po investicijskim kreditima kojima su financirani projekti obnove i modernizacije željezničke infrastrukture, a podmiruju se iz državnog proračuna kroz poziciju prihoda od pomoći temeljem protestiranih jamstava, a 26.556.000 EUR odnosi se na otplate po kreditima od međunarodnih institucija temeljem IBRD i EBRD zajma i 65.034.000 EUR na otplatu kratkoročnog revolving kredita za financiranje novčanog jaza između planiranih obveza  prema izvođačima projekata sufinanciranih sredstvima iz CEF programa i dinamike priljeva EU sredstava u 2023. godini, a podmiruje HŽ Infrastruktura.

Projicirane otplate glavnica zajmova u 2025. godini iznose ukupno 68.289.050 EUR, od kojih se 30.536.050 EUR odnosi na otplate glavnice po investicijskim kreditima kojima su financirani projekti obnove i modernizacije željezničke infrastrukture, a podmiruju se iz državnog proračuna kroz poziciju prihoda od pomoći temeljem protestiranih jamstava, a 5.236.000 EUR odnosi na EBRD zajam i 32.517.000 EUR na otplatu kratkoročnog revolving kredita kojim su financirani projekti iz CEF programa u 2024. godini i koje podmiruje HŽ Infrastruktura.

Projicirane otplate glavnice zajmova u 2026. godini iznose ukupno 39.674.580 EUR od kojih se 5.236.000 EUR odnosi na EBRD zajam odnosno 34.438.580 EUR na zajmove od kreditnih institucija kojima su financirani projekti obnove i modernizacije željezničke infrastrukture, a podmiruju se iz državnog proračuna kroz poziciju prihoda od pomoći temeljem protestiranih jamstava.

Prijenos sredstava u sljedeće razdoblje 2024. godine iznosi 9.724.281 EUR i gotovo u cijelosti se odnosi na sredstva iz EU fondova (primljeni avansi, povrati prethodno plaćenih sredstava po metodi nadoknade). Projicirano je da prijenos sredstava u sljedeće razdoblje 2025. godine iznosi 793.209 EUR odnosno 189.579 EUR 2026. godine.

**UKUPNE I DOSPJELE OBVEZE**

|  |  |  |
| --- | --- | --- |
|  | **Stanje obveza na dan 31.12.2022.** | **Stanje obveza na dan 30.06.2023.** |
| UKUPNE OBVEZE | 769.528.967 | 779.605.989 |
| DOSPJELE OBVEZE | 204.148.813 | 211.941.696 |

Stanje ukupnih obveza na dan 30.06.2023. iznosi 779.605.988,55 EUR i u odnosu na stanje na dan 31.12.2022. veće su za 1,3%.

Od ukupnih dospjelih obveza na dan 30.06.2023. godine, iznos od 184.448.329,37 ili 87,0% odnosi se na obveze prema Ministarstvu financija s naslova protestiranih jamstava.

**POSEBNI DIO**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| 011 HŽ INFRASTRUKTURA | 353.063.426 | 501.769.045 | 556.877.740 | 527.916.450 | 599.763.700 | 111,0 |

**1100 ADMINISTRATIVNO UPRAVLJANJE I OPREMANJE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| 1100 | 163.999.932 | 222.263.535 | 199.017.220 | 195.136.000 | 196.194.000 | 89,5 |

**Cilj:** Pravovremeno ispunjavanje obveza vezanih za redovni segment poslovanja

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj učinka** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Održivost poslovanja | Održavanje ekonomske i socijalne stabilnosti poslovanja | % | 100,0 | HŽI | 100,0 | 100,0 | 100,0 |

**A110000 ADMINISTRACIJA I UPRAVLJANJE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| A110000 | 159.615.543 | 199.654.735 | 190.869.900 | 188.563.000 | 189.080.000 | 95,6 |

Planirani rashodi za administraciju i upravljanje za 2024. godinu iznose 190.869.900 EUR i u odnosu na Plan za 2023. godinu manji su za 4,4%.  Rashodi za administraciju i upravljanje obuhvaćaju poslovne rashode vezane za održavanje željezničke infrastrukture i za upravljanje, organizaciju i regulaciju željezničkog prometa, a planirani su u okviru odobrenih limita iz sredstava Državnoga proračuna i vlastitih izvora financiranja od prodaje proizvoda i usluga i prihoda od imovine. Struktura rashoda za administraciju i upravljanje ukazuje da se 66,7% rashoda odnosi na rashode za zaposlene, 32,4% na materijalne rashode i 0,9% na financijske rashode i ostale rashode.

U 2024. godini planirani rashodi za zaposlene iznose 127.268.000 EUR od čega se na troškove bruto plaća odnosi 98.500.000 EUR odnosno 77,4%, na doprinose na plaću 16.108.000 EUR ili 12,7%, te 9,9% na ostale rashode za zaposlene koji se odnose na otpremnine i ostala materijalna prava radnika (regres za godišnji odmor, božićnica, dar djeci, jubilarne nagrade i sl.) temeljem Kolektivnog ugovora koji je u primjeni od 01. kolovoza 2023. godine. Rashodi za zaposlene projicirani su na planiranom ukupnom broju radnika za 2023. godinu. Materijalni rashodi za 2024. godinu planirani su u iznosu od 61.898.000 EUR, od čega se na naknade troškova zaposlenicima odnosi 9,0%, na rashode za materijal i energiju 33,7%, rashode za usluge 45,9% i na ostale rashode 11,1% od čega se 78,2% odnosi na pristojbe i naknade koje se odnose uglavnom odnose na komunalne naknade.  Financijski rashodi za 2024. godinu planirani su u iznosu 1.133.900 EUR te se 160.000 EUR odnosi na bankarske usluge i usluge platnog prometa, 348.000 EUR na troškove zateznih kamata i 625.900 EUR na ostale financijske rashode koji se uglavnom odnose na porezne obveze.

Struktura rashoda poslovanja za projicirane godine (2025. i 2026.) je nepromijenjena u odnosu na plan za 2024. godinu.

**K110000 OPREMANJE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| K110000 | 197.326 | 204.000 | 165.000 | 146.000 | 146.000 | 80,9 |

Opremanje obuhvaća rashode za nabavu proizvedene dugotrajne imovine i planirani su za 2024. godinu u ukupnom iznosu 165.000 EUR, a za 2025. i 2026. godinu po 146.000 EUR godišnje. Ti rashodi  odnose se na nabavku opreme za uredske prostorije u iznosu od 132.000 EUR godišnje i nabavku opreme za rješavanje grijanja/hlađenja radnih prostorija u iznosu  33.000 EUR u 2024.

Za 2025. i 2026. godinu planirano je godišnje 93.000 EUR za nabavku opreme za uredske prostorije i 53.000 EUR za nabavku opreme za rješavanje grijanja/hlađenja radnih prostorija.

**K110001 INFORMATIZACIJA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| K110001 | 1.770.010 | 5.164.500 | 2.611.000 | 2.626.000 | 3.595.000 | 50,6 |

Informatizacija obuhvaća rashode za nabavu informatičke opreme i programa, a odnosi se na nabavu osobnih računala i štampača te ostale informatičke opreme, izgradnju mrežne infrastrukture, dogradnju sigurnosti IP mreže, razvoj programa za upravljanje resursima i imovinom HŽ Infrastrukture, razvoj programa za upravljanje projektima, razvoj sustava poslovne inteligencije (BI sustav), razvoj modela razmjene TAP TSI informacija između upravitelja željezničke infrastrukture i željezničkih operatera u funkciji informiranja putnika, izradu informatičkog sustava za organizaciju i regulaciju prometa i pristup infrastrukturi (IS-ORPI), razvoj programskog sustava za prikupljanje logova (SIEM) i nabavu opreme i software za primarni i pričuvni računski centar, kao i opremanje sigurnosno-operativnog centra (SOC).

Ukupno planirani rashodi za informatizaciju po godinama iznose kako slijedi: 2024. godina 2.611.000 EUR; 2025. godina 2.626.000 EUR; 2026. godina 3.595.000 EUR. Sredstva za navedene izdatke bit će osigurana iz vlastitih prihoda.

**K110002 PRIJEVOZNA SREDSTVA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| K110002 | 2.410.055 | 17.123.300 | 5.252.320 | 3.695.000 | 3.267.000 | 30,7 |

Rashodi za nabavu prijevoznih sredstava odnose se na nabavuu prijevoznog sredstva za cestovni promet i za vozila posebne namjene u željezničkom prometu.

Rashodi za prijevozna sredstva u cestovnom prometu obuhvaćaju nabavu cestovnih gospodarskih vozila namijenjenih za prijevoz radnika na mjesto rada. Predmetna nabava bit će realizirana  putem financijskog leasinga na vrijeme od 5 godina.

Rashodi za prijevozna sredstva u željezničkom prometu obuhvaćaju nabavku novih vozila za posebne namjene, željezničke vagone i modernizaciju željezničkih vozila posebne namjene  ugradnjom autostop uređaja sukladno Zakonu o sigurnosti i interoperabilnosti željezničkog sustava.

Izvori financiranja prijevoznih sredstava za cestovni promet su vlastiti prihodi, a za željeznički promet sredstva Državnog proračuna.

**K110003 POSLOVNE ZGRADE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| K110003 | 6.998 | 117.000 | 119.000 | 106.000 | 106.000 | 101,7 |

Planirani rashodi iznose 119.000 EUR za 2024., te 106.000 EUR za 2025. godinu i za 2026. godinu. Odnose se na rashode vezane za inspekcijske nalaze zgrada i strojarskih objekata, te za priključke na vodovodnu, kanalizacijsku, plinsku i elektroenergetsku mrežu, kao i za energetsko certificiranje objekata.

**1101 SERVISIRANJE DUGA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| 1101 | 26.533.482 | 109.251.955 | 120.532.810 | 71.515.950 | 42.167.700 | 110,3 |

**Cilj:** Pravovremena otplata dospijeća obveza po zaduživanju na tržištu kapitala

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj učinka** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Održivost kreditne sposobnosti | Uredno servisiranje obveza po zaduživanju na tržištu kapitala | % | 100,0 | HŽI | 100,0 | 100,0 | 100,0 |

**A110001 ZAJMOVI OD BANAKA I OSTALIH FINANCIJSKIH INSTITUCIJA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| A110001 | 26.533.482 | 109.251.955 | 120.532.810 | 71.515.950 | 42.167.700 | 110,3 |

Servisiranje duga odnosi se na izdatke vezane za isplatu kamata i glavnice po kreditima međunarodnih razvojnih banaka – IBRD i EBRD zajma odnosno kreditima komercijalnih banaka i Hrvatske banke za obnovu i razvitak.

Kamate i otplate glavnice po kreditima komercijalnih banaka i HBOR-a za financiranje investicija u željezničku infrastrukturu financiraju se iz sredstava državnog proračuna kroz poziciju pomoći temeljem protestiranih jamstava, a kredite po revolving principu za financiranje CEF projekata željezničke infrastrukture podmiruje HŽ Infrastruktura iz prihoda od Pomoći od međunarodnih organizacija te institucija i tijela EU.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Izvršenje obveza prema ugovorenim rokovima | Pravovremeno izvršenje ugovorenih obveza | % | 100,0 | HŽI | 100,0 | 100,0 | 100,0 |

**1102 PROGRAMI INVESTICIJSKIH AKTIVNOSTI**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| 1102 | 162.530.013 | 170.253.555 | 237.327.710 | 261.264.500 | 361.402.000 | 139,4 |

**Cilj:** Povećanje kapaciteta, brzine i razine sigurnosti na prugama za međunarodni, regionalni i lokalni promet te kvalitetno željezničko povezivanje hrvatskih regija i povezivanje na europske prometne pravce povećanjem broja obnovljenih, moderniziranih, rekonstruiranih i izgrađenih kilometara željezničkih kolosijeka.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj učinka** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Realizacija investicija u željezničku infrastrukturu | Stupanj izvršenja planiranih investicijskih radova kojima se poboljšava konkurentnost i sigurnost željezničkog prometa | % | 0,0 | HŽI | 100,0 | 100,0 | 100,0 |

**K110004 PROJEKTI IZ PROGRAMA OBNOVE I MODERNIZACIJE PRUGA ZA MEĐUNARODNI PROMET**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| K110004 | 41.328.429 | 49.222.800 | 49.859.310 | 57.760.900 | 52.872.000 | 101,3 |

Program obnove i modernizacije pruga za međunarodni promet obuhvaća radove po infrastrukturnim podsustavima (građevinski, elektroenergetski, prometno-upravljački i signalno **-** sigurnosni), a odnose se na obnovu odnosno modernizaciju pruga na koridoru RH2 (Mediteranski koridor – bivši ogranak V.b koridora), na prometnom pravcu Oštarije/Ogulin - Knin **-**Split/Zadar/Šibenik, na koridoru RH3 (bivši ogranak V.c),koridoru RH1 (bivši X. koridor), te obnovu i modernizaciju ostalih pruga za međunarodni promet.

Strateški projekti obuhvaćeni ovim programom su obnova dionice Generalski Stol **-** Oštarije pruga Zagreb Gk – Rijeka, obnova dionice Drivenik **-** Škrljevo, pruga Zagreb GK **-** Rijeka, obnova postojećeg kolosijeka na dionici Dugo Selo - Križevci, pruga DG **–**Botovo **-** Dugo Selo, modernizacija i obnova kolodvora i signalno-sigurnosnih uređaja pruge Oštarije-Knin– Split, obnova dionice Zagreb Zk **-** Zagreb Gk, obnova dionice Sunja **-** Novska, pruga Zagreb GK – Sisak **–** Novska i modernizacija i elektrifikacija pruge Vinkovci **-** Vukovar.

Rashodi za realizaciju projekata iz programa obnove i modernizacije pruga za međunarodni promet u 2024. godini planirani su u iznosu od 49.859.310 EUR, a u 2025. u iznosu od 57.760.900 EUR te u 2026. godini u iznosu od 52.872.000 EUR.

Projekti iz ove aktivnosti u 2024. godini financirat će se 62,5% iz sredstava Državnoga proračuna, 37,5% iz sredstava EU fondova (OPKK/OPK, NPOO).

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Broj izgrađenih kilometara željezničkih kolosijeka na prugama | Broj izgrađenih kilometara željezničkih kolosijeka na prugama | km | 59,6 | HŽI | 83,6 | 93,6 | 106,9 |
| Broj obnovljenih i izgrađenih pružnih građevina (mostova, usjeka, propusta) | Izvedeni radovi na obnovi postojećih i izgradnji novih pružnih građevina | broj | 1,0 | HŽI | 1,0 | 1,0 | 4,0 |

**K110005 PROJEKTI IZ PROGRAMA OBNOVE I MODERNIZACIJE PRUGA ZA REGIONALNI PROMET**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| K110005 | 5.431.736 | 4.391.000 | 18.533.100 | 8.331.000 | 46.704.000 | 422,1 |

Program obnove i modernizacije pruga za regionalni promet obuhvaća sanacije i obnove pružnih građevina i pruga, te modernizaciju i elektrifikaciju regionalnih pruga kao i osiguranje signalno sigurnosnim uređajima kolodvore na regionalnim prugama.

Od planiranih projekata izdvajamo Projekt obnove željezničke infrastrukture na pruzi R201 Zaprešić - Čakovec (dionica Varaždin - Čakovec) i pruzi R202 Varaždin - Dalj (dionica Varaždin - Koprivnica - Virovitica), Obnova dionice Osijek-Koška, pruga Varaždin – Dalj, Izrada novog mosta Voćinka u km 98+904  i mosta Vojlovica u km 98+210 , pruga  Varaždin – Dalj, Osiguranje SS uređajima kolodvora Varaždin i Čakovec i obnova dionice Zabok - Krapina (16 km) na pruzi R106 Zabok – Đurmanec - DG.

Rashodi za realizaciju projekata iz programa obnove i modernizacije pruga za međunarodni promet u 2025. godini planirani su u iznosu od 18.533.100 EUR, u 2025. u iznosu od 8.331.000 EUR i u 2026. godini u iznosu od 46.704.000 EUR.

Projekti iz ove aktivnosti u 2024. godini financirat će se 92,0% iz sredstava Državnoga proračuna, 8,0% iz sredstava EU fondova (OPKK/OPK i NPOO).

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Broj obnovljenih i izgrađenih pružnih građevina (mostova, usjeka, propusta) | Izvedeni radovi na obnovi postojećih i izgradnji novih pružnih građevina | broj | 0,0 | HŽI | 0,0 | 0,0 | 2,0 |

**K110006 PROJEKTI IZ PROGRAMA OBNOVE I MODERNIZACIJE PRUGA ZA LOKALNI PROMET**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| K110006 | 36.154 | 1.129.100 | 2.864.000 | 4.374.000 | 3.704.000 | 253,7 |

Program obnove i modernizacije pruga za lokalni promet obuhvaća radove građevinskog infrastrukturnog podsustava za pružne građevine na prugama za lokalni promet i obnovu kolodvora. Projekti obuhvaćaju izgradnju, sanaciju i ojačanje mostova, te izgradnju kolodvora  Laslovo **–** Korođ kao i obnovu dionica Karlovac - Ozalj na pruzi  Karlovac - Kamanje – DG i obnovu dionice Banova Jaruga - Daruvar na pruzi Banova Jaruga - Daruvar - Pčelić.

Rashodi za realizaciju projekata iz programa obnove i modernizacije pruga za lokalni promet planirani su u iznosu od 2.864.000 EUR za 2024. godinu, 4.374.000 EUR za 2025. godinu i 3.704.000 EUR za 2026. godinu.

Projekti iz ove aktivnosti u financijskoj 2024. godini financirat će se 91,0% iz sredstava Državnog proračuna i 9,0% iz sredstava EU fondova (NPOO).

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Broj obnovljenih i izgrađenih pružnih građevina (mostova, usjeka, propusta) | Izvedeni radovi na obnovi postojećih i izgradnji novih pružnih građevina | broj | 0,0 | HŽI | 0,0 | 1,0 | 1,0 |

**K110007 PROGRAM OBNOVE I MODERNIZACIJE ŽELJEZNIČKOG ČVORIŠTA ZAGREB**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| K110007 | 2.172.005 | 1.398.600 | 7.288.400 | 7.759.000 | 7.603.000 | 521,1 |

Program obnove i modernizacije željezničkog čvorišta Zagreb obuhvaća radove građevinskog infrastrukturnog podsustava za pružne građevine i obnovu pruga u čvoru Zagreb. Rashodi za realizaciju programa obnove i modernizacije željezničkog čvorišta Zagreb planirani su za 2024. godinu u iznosu od 7.288.400 EUR, za 2025. godinu u iznosu 7.759.000 EUR i 7.603.000 EUR za 2026. godinu. Projekti obnove i modernizacije željezničkog čvorišta Zagreb u 2024. godini financirat će se 100% iz sredstava Državnog proračuna.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Broj obnovljenih kilometara željezničkih kolosijeka na prugama | Izvedeni radovi na obnovi kolosijeka željezničkih pruga u Čvoru Zagreb | km | 6,0 | HŽI | 11,0 | 34,5 | 51,5 |

**K110008 PROGRAM AKTIVNOSTI U FUNKCIJI INFRASTRUKTURE I PROMETA NA MREŽI KAO CJELINE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| K110008 | 9.480.955 | 20.906.055 | 25.628.900 | 24.707.600 | 28.168.000 | 122,6 |

Program aktivnosti u funkciji infrastrukture i prometa na mreži obuhvaća planirane projekte građevinskog, elektroenergetskog, prometno-upravljačkog i signalno-sigurnosnog infrastrukturnog podsustava koji se odnose na radove na željezničko cestovnim prijelazima i pješačkim prijelazima preko pruge, zaštite okoliša, zamjene skretnica, izgradnju odnosno rekonstrukciju stajališta, rekonstrukcije rasvjete, kolodvorskih zgrada, signalno-sigurnosnih uređaja i sličnih  projekata s ciljem unapređenja tehnologije. Isto tako u tom programu je projekt prilagodbe željezničkih graničnih prijelaza za provedbu schengenske pravne stečevine te priprema studijske, investicijske i tehničke dokumentacije.

Za 2024. godinu planirani su rashodi u iznosu od  25.628.900 EUR, za 2025. godinu projicirani su u iznosu 24.707.600 EUR i za 2025. godinu u iznosu 28.168.000 EUR.

Projekti iz ove aktivnosti u 2024. godini financirat će se 63,9% iz sredstava Državnog Proračuna, 35,8% iz sredstava EU fondova (OPKK/OPK i CEF) i 0,3% iz vlastitih izvora.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Broj osiguranih i moderniziranih željezničko-cestovnih prijelaza | Osigurani i modernizirani željezničko-cestovni prijelazi automatskim elektroničkim signalno-sigurnosnim uređajima na prugama za međunarodni, regionalni i lokalni promet | broj | 33,0 | HŽI | 95,0 | 146,0 | 171,0 |
| Broj ugrađenih mjernih stanica | Izvedeni radovi s brojem lokacija sa ugrađenim mjernim stanicama | broj | 0,0 | HŽI | 9,0 | 0,0 | 0,0 |

**K110009 IZGRADNJA NOVIH PRUGA I KOLOSIJEKA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2022.** | **Plan 2023.** | **Plan 2024.** | **Plan 2025.** | **Plan 2026.** | **Indeks 2024./2023.** |
| K110009 | 104.080.734 | 93.206.000 | 133.154.000 | 158.332.000 | 222.351.000 | 142,9 |

Projekti iz programa izgradnje novih pruga i kolosijeka su kapitalni, strateški projekti HŽ Infrastrukture koji se financiraju iz sredstava EU putem Operativnog programa Konkurentnost i kohezija, Instrumenata za povezivanje Europe (CEF) i sredstava Državnog proračuna.

Budući da se radi o kapitalnim projektima čija realizacija traje po nekoliko godina, a uzimajući u obzir njihovu kompleksnost i proceduralne zahtjeve koje projekt treba udovoljiti prema EU i nacionalnoj regulativi, te neizvjesnost i dugotrajnost procesa javne nabave, kao i osigurana sredstva za realizaciju tih projekata, planirani su rashodi po godinama kako slijedi: 133.154.000 EUR za 2024. godinu, 158.332.000 EUR za 2025. godinu i 222.351.000 EUR za 2026. godinu. Planirani rashodi najvećim dijelom odnose se na realizaciju sljedećih projekata:

- Rekonstrukcije postojećeg i izgradnja drugog kolosijeka željezničke pruge na dionici Križevci – Koprivnica – Državna granica, pruga DG – Botovo – Dugo Selo

- Rekonstrukcija postojećeg i izgradnja drugog kolosijeka odnosno nove dvokolosiječne pruge na dijelovima dionice Hrvatski Leskovac – Karlovac

- Izgradnja drugog kolosijeka, modernizacija i obnova na pružnoj dionici Škrljevo – Rijeka – Jurdani, pruge Zagreb GK – Rijeka

- Rekonstrukcija postojećeg i izgradnja drugog kolosijeka odnosno nove dvokolosiječne pruge na dijelovima željezničke  pruge Dugo Selo - Novska (82 km)

- Rekonstrukcija postojećeg i izgradnja drugog kolosijeka na dionici Dugo Selo - Križevci, pruga DG - Botovo - Dugo Selo

- Izgradnja drugog kolosijeka, modernizacija i obnova na pružnoj dionici Škrljevo – Rijeka – Jurdani, pruge Zagreb Gk – Rijeka.

Projekti izgradnje novih pruga i kolosijeka u 2024. godini financirat će se 58,8% iz sredstava EU fondova (OPKK/OPK, NPOO i CEF) i 41,2% iz sredstava Državnog proračuna.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ciljana vrijednost za 2025.** | **Ciljana vrijednost za 2026.** |
| Broj izgrađenih kilometara željezničkih kolosijeka na prugama | Izvedeni radovi za modernizaciju, rekonstrukciju i izgradnju kolosijeka na željezničkim prugama i unaprjeđenje željezničke infrastrukture | km | 33,0 | HŽI | 95,0 | 146,0 | 171,0 |